
# Татарстанда 55 мең мохтаҗ кешегә азык-төлек җыелмалары 29 апрельдә таратыла башлаячак

Җыелмаларны ялгыз пенсионерлар, керемнәре яшәү минимумыннан түбәнрәк булган һәм социаль куркыныч хәлдә булган гаиләләр алачак.

Татарстанда 55 мең мохтаҗ кеше өчен азык-төлек җыелмасының беренче өлешен 29 апрельдә тарата башлаячаклар. Бу хакта Татарстан Республикасы Премьер-министры урынбасары Ләйлә Фазлыева хәбәр итте.

«Якын арада азык-төлек җыелмасы әзерләнәчәк. Аның беренче өлеше — 55 мең азык-төлек җыелмасын якынча 29 апрельдән 5 майга кадәр муниципаль берәмлекләргә җибәреләчәк», — диде ул.

Бу азык-төлек җыелмасын ялгыз яшәүче 65 яшьлек һәм өлкәнрәк гражданнар, керемнәре яшәү минимумыннан түбәнрәк булган һәм социаль куркыныч хәлдә булган гаиләләр алачак.

Моннан тыш, азык-төлек җыелмасын кризистан зыян күргән үзмәшгуль кешеләрнең һәм шәхси эшмәкәрләр гаиләләренә, аз керемле гаиләдә (ата-ананың берсе алимент түләми) тәрбияләнүче балаларга җибәреләчәк.

«Ярдәмнең икенче партиясен 10 май тирәсендә тарата башлыйлар», — диде Ләйлә Фазлыева.

Программаны гамәлгә ашыруда республика волонтерлар хәрәкәте, Татарстанның барлык районнары хәйриячеләрен һәм активистларын берләштергән «Ярдәм янәшә! Помощь рядом!» хәрәкәте катнаша.


*Фото: Рамил Гали*


*https://tatar-inform.tatar/news/society/24-04-2020/tatarstanda-55-me-mohta-kesheg-azyk-t-lek-yelmalary-29-apreld-taratyla-bashlayachak-5738711*

Следите за самым важным и интересным в Telegram-каналеТатмедиа

## Нет комментариев
Татарстанда 55 мең мохтаҗ кешегә азык-төлек җыелмалары 29 апрельдә таратыла башлаячак